ĐACI SUPERJUNACI 13. DIO

– Nevjerojatno. – učiteljica se divila zaštitnom sloju. Naslonila je ruku. – Meko, a opet ima neku čvrstoću. Poput gustog gela za kosu.

– Ili ljigavca. – zaključi Filip.

Djeca su prilazila i uranjala ruke. Nina je šetala oko štita, povremeno puhnula u dlanove namještajući tako zaštitni sloj koji se gibao poput meduze u moru.

– Vi gore, jeste li spremni? – vikne Neva.

– Jesmo! – odgovori Kai. – Vjekoslave, pridrži mi dalekozor. Moram vidjeti metu.

Kai smjesti patrone u džepove, nekoliko ih uzme u lijevu ruku, a jednu u desnu. Arja koncentrirano namjesti dlanove i pogleda Kaja.

– Kod zadnje patrone puštam vrućinu. Pratit ću tvoj put.

– Još 4 minute! – povikne Petar.

– Jane, zaustavi vjetar! – reče mu Neva.

Potpuna tišina spustila se na školsko dvorište. Jan je vješto ulovio vjetrić i držao ga na dlanovima. Nitko se nije usudio ni disati. Ozbiljno pogleda Nevu i kimne glavom.

– Kreniiiii! – zaurla Neva.

Kai na postolju krene bacati patrone jednu za drugom. Brzinom treptaja oka patrone su izlijetale izbačene iz njegove ruke. Sve je trajalo manje od minute.

Kai pogleda Arju.

– Zadnja! – Arja zagrije zadnju patronu i Kai je izbaci. Svjetleći trag na plavom nebu povezivao je Arjinu ruku i nasip. Nalikovao je na malu lasersku zraku. Iznenada Arja umorno uzdahne i spusti ruku. Svi napeto iščekivali...

– Uspjeli smo! – u isti tren progovore Nikolina i Grgur. Učiteljica i djeca počnu veselo vikati i skakati. Vjekoslav se zaleti i uz salto sleti na meki štit. Arja i Kai mu se pridruže skačući ipak na noge.

Svi se okupe oko nasmiješene učiteljice. – Jako sam ponosna na sve vas. Znate li zašto smo uspjeli?

– Zato što smo talentirani, pametni, dobri, kreativni, sposobni, hrabri, lijepi... – djeca su nabrajala smijući se.

– I to, naravno. – složi se učiteljica. – Ali najviše zato što ste surađivali. Međusobno ste se nadopunjavali i pomagali si. Bez ijednoga od vas ne bismo uspjeli.

Učenici se okupe oko učiteljice i svi se zagrle. Razdvoji ih glasan tresak. Klupe su tresnule na tlo.

Ivor pogleda na sat. – Pale su točno u minutu! – zadovoljno se nasmiješi.

– Stvarno smo super!

NAPIŠI JEDNU SVOJU AVANTURU U KOJOJ ĆEŠ SPASITI SVIJET. NEKA TI POMOGNE TVOJA SUPERMOĆ I MOĆ TVOJIH PRIJATELJA IZ RAZREDA.